送楊十七秘丞知瀛州河間
作者：劉敞
朝代：宋

paragraphs: 洪濤翻金堤，冀州變泥塗。
哀哉百萬室，所憂半爲魚。
流穴接道路，呻吟交里閭。
若無慈仁長，安使疲疹蘇。
子在新密時，治聲溢西都。
大水無麥禾，閔然若疾痛。
不忍使者求，建言解其粗。
邦人喜更生，老幼歡以呼。
繩墨制奸吏，弦歌訓諸儒。
復新卓侯廟，慕用已不誣。
今者河朔行，豈其易然乎。
彼將譽所試，况子材有餘。
但恨治者小，百里爲區區。
割雞用牛刀，孔聖所歎吁。
賢者必愛民，民活心乃愉。
幼學長行之，固爲聖人徒。
位下非所恤，勉哉寧君軀。